Met hierdie uitgawe vier ons die geskiedenis van tagtig jaar en diegene wat op uiteenlopende wyses tot die volgehoue publikasie van die tydskrif in al sy verskillende gedaantes en formate bygedra het. Waar die tydskrif ontstaan het as Die Afrikaanse Boek is dit die afgelope paar jaar omvorm tot "'n tydskrif vir Afrika-letterkunde". 'n Ondersoekpaneel van die Akademie vir Wetenskap van Suid-Afrika (Assaf) het in die begin van 2016 bevind dat Tydskrif vir letterkunde "aantreklik aangebied word, van hoogstaande gehalte, hoogs leesbaar en wêreldklas" is, terwyl hulle ook lof gehad het vir die uitbreiding om Afrika-letterkunde in die breë daarin te betrek.
Vandag staan ons voor 'n nuwe uitdaging, die digitalisering van inligting in die een-en-twintigste eeu. Hierdie uitgawe "Translating Mofolo" is die laaste uitgawe van Tydskrif vir letterkunde as 'n gedrukte joernaal. Sou intekenare hul tydskrif steeds in papierformaat verkies, het die redaksie voorsiening gemaak vir druk-op-versoek-eksemplare en sal dié op spesiale versoek voorsien word.